Virallinen lehti nro C 115 , 14/04/1997 s. 0143



A4-0040/97 Komission tiedonanto teollisuuden kilpailukykyä koskevasta politiikasta Euroopan kemianteollisuudelle: esimerkki (KOM(96)0187 - C4-0273/96) Euroopan parlamentti, joka - ottaa huomioon EY:n perustamissopimuksen 130 artiklan 1 kohdan, joka velvoittaa yhteisön ja jäsenvaltiot huolehtimaan siitä, että yhteisön teollisuuden kilpailukyvyn kannalta tarpeelliset edellytykset turvataan, - ottaa huomioon EY:n perustamissopimuksen 130 f artiklan, jossa määrätään yhteisön teollisuuden tieteellisen ja teknologisen perustan lujittamisesta sekä kansainvälisen kilpailukyvyn kehittämisestä, - ottaa huomioon EY:n perustamissopimuksen 130 r artiklan, jossa määrätään ympäristön laadun säilyttämisestä, suojelusta ja parantamisesta, luonnonvarojen harkitusta ja järkevästä käytöstä sekä alueellisiin tai maailmanlaajuisiin ympäristöongelmiin puuttuvien toimenpiteiden edistämisestä kansainvälisellä tasolla, - ottaa huomioon EY:n perustamissopimuksen 130 u artiklan, jossa vaaditaan aktiivista osallistumista kehitysmaiden köyhyyden torjuntaan, - ottaa huomioon komission tiedonannon KOM(96)0187 - C4-0273/96 ((EYVL C 166, 10.6.1966, s. 2)), - ottaa huomioon talous- ja raha-asioita sekä teollisuuspolitiikkaa käsittelevän valiokunnan 2. lokakuuta 1996 järjestämän kuulemistilaisuuden tulokset, - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön sekä tutkimusta, teknologista kehittämistä ja energia- asioita käsittelevän valiokunnan sekä ympäristö-, terveys- ja kuluttajansuojavaliokunnan lausunnot (A4-0040/97), A. katsoo, että Euroopan kemianteollisuus käy läpi rakennemuutosta, johon alan pakottaa markkinoiden muuttuminen maailmanlaajuisiksi, B. katsoo, että EU:n kemianteollisuus on yksi keskeisistä vientipainotteisista talouden aloista, C. katsoo, että kemianteollisuus vaikuttaa perusteollisuutena merkittävällä tavalla Euroopan ja maailman taloudelliseen kehitykseen, D. katsoo, että kemianteollisuus ja siitä riippuvaiset alat ovat merkittävä korkeatasoisten työpaikkojen tarjoaja Euroopassa, E. katsoo, että kemianteollisuus voi merkittävästi vaikuttaa kestävään ja ympäristön huomioon ottavaan kehitykseen, F. katsoo, että jäsenvaltioiden ja Euroopan unionin tärkein tehtävä on turvata luotettavat toimintaedellytykset ja taata oikeudenmukainen kilpailu, samoin kuin turvata kyseisen alan työllisyystaso ja ympäristönsuojelu, G. katsoo, että kemianteollisuus on ensisijaisesti itse vastuussa rakennemuutoksen voittamisesta ja kilpailukyvyn parantamisesta, H. katsoo, että kemianteollisuuden on kaikista globalisoitumisen ja markkinoiden keskittymisen aiheuttamista haasteista huolimatta säilyttävä yhtenä Euroopan johtavista teollisuudenaloista, I. katsoo, että kemianteollisuus ei ole ainoastaan EU:n suurin valmistava teollisuudenala vaan myös yksi nopeimmin kasvavista teollisuudenaloista, jonka tuottama voitto on ennätysmäisen suuri, jonka vientipanos on vaikuttava ja jonka kauppatase on positiivinen, J. katsoo, että huolimatta tämän teollisuudenalan vuosittaisesta 3 prosentin kasvuvauhdista viimeisen vuosikymmenen aikana (1985 - 1994), samana aikana menetettiin huomattavasti työpaikkoja (yli 130.000), ja alan työllisyyden (tällä hetkellä ala työllistää noin 1,6 miljoonaa ihmistä) ennustetaan heikentyvän entisestään, K. katsoo, että Euroopan kemianteollisuuden tähänastinen vienti korvataan yhä lisääntyvässä määrin vientimaissa tapahtuvalla paikallisella tuotannolla, L. katsoo, että Euroopan kemianteollisuuden aikaisempi teknologinen etumatka muun maailman sijaintipaikkoihin verrattuna on supistunut, M. katsoo, että ala on kilpailukykynsä varmistamiseksi pakotettu tuottavuuden nostamisen jatkamiseen, N. katsoo, että vakaa yhteinen valuutta vähentää alan riippuvuutta dollarin kurssivaihteluista, O. katsoo, että kemianteollisuus voi ja sen pitää perusteollisuutena vaikuttaa merkittävästi maailmanlaajuiseen kestävään ja ympäristön huomioon ottavaan kehitykseen, P. katsoo, että markkinataloudellisten toimintaedellytysten vallitessa ekologisia tavoitteita noudattava intensiivinen kilpailu johtaa ihmisen ja ympäristön kannalta parempiin tuloksiin kuin keskusjohtoisuus ja suunnitelmatalous, Q. katsoo, että kemianteollisuus ja ammattiliitot ovat valmiita tekemään rakentavaa yhteistyötä komission ja parlamentin kanssa; 1. Panee merkille, että komissio on kemianteollisuutta koskevalla tiedonannollaan esittänyt käyttökelpoiset neuvottelupuitteet kilpailukyvyn parantamiseen tähtäävää eurooppalaista toimintaohjelmaa varten; 2. Toteaa, että kemianteollisuuden kilpailukyvyn parantaminen ei ole kuitenkaan poliittinen itsetarkoitus, vaan sen oikeuttaa pelkästään mahdollisuus tarjota parempi elämänlaatu meidän sukupolvellemme sekä tuleville sukupolville; 3. Painottaa sitä, kuinka tärkeää on koordinoida teollisuuspolitiikkaa entistä paremmin muiden poliittisten välineiden, kuten kilpailupolitiikan, sisämarkkinapolitiikan ja kauppapolitiikan suhteen; kehottaa komissiota esittämään Euroopan parlamentille ja neuvostolle vuosikertomuksen näiden politiikkojen koordinoinnista; 4. Katsoo, että ehdotettujen yksittäisten toimenpiteiden toteuttamisen yhteydessä tarvitaan tiivistä yhteistyötä paitsi teollisuuden niin myös työntekijöiden, kuluttajien sekä ympäristönsuojelussa aktiivisesti toimivien kansalaisjärjestöjen edustajien kanssa; 5. Viittaa siihen, että ehdotettujen toimenpiteiden on vastattava kemianteollisuuden erityistä rakennetta, joka käsittää joitakin maailmanlaajuisesti johtavia suuryrityksiä sekä tuhansia pieniä ja keskisuuria yrityksiä; 6. Korostaa, että tiedonanto ja kemianteollisuutta koskevat toimenpiteet voivat hyvinkin toimia yhteisön koko teollisuuspolitiikan mallina ja toimia myös kestävän kehityksen edistämisen mallina varmistamalla ympäristönsuojelun korkean tason ja sen laadun parantamisen; 7. Vaatii, että kemianteollisuuden on vahvasti noudatettava kuluttajien keskuudessa vallitsevaa suuntausta kohti ympäristöystävällisiä tuotteita; 8. Panee merkille, että monet erityiset sijaintipaikkavaatimukset rajoittavat Euroopassa huomattavasti kemianteollisuuden kilpailukykyä; 9. Vaatii komissiota ja jäsenvaltioita yhdenmukaistamaan jäsenvaltioiden toisistaan edelleen hyvin runsaasti poikkeavat ympäristösäädökset korkealla tasolla ja esittämään parlamentille vastaavia ehdotuksia näiden erojen poistamiseksi; 10. Tukee komission näkemystä siitä, että johtavan aseman omaksuminen ympäristöasioissa edistää innovaatiota ja antaa näin Euroopan teollisuudelle kilpailuetua sekä auttaa luomaan hyvän yrityskuvan; 11. Vaatii kemianteollisuutta säilyttämään Euroopan kokonaistyöllistämisen tason korkeana ja tasaamaan perinteisillä kemian aloilla tapahtuvan työpaikkojen poistumisen luomalla uusia työpaikkoja tulevaisuuteen suuntautuneille markkinasegmenteille, vaikka tuotanto onkin välttämättä sijoitettava lähemmäs markkinoita; 12. Vaatii erityisesti, että ennen tutkimus- ja kehitystoiminnan sijoittamista Euroopan ulkopuolelle on tutkittava riittävän laajasti kaikki mahdollisuudet toiminnan harjoittamiseen Euroopassa esimerkiksi edistämällä ja vahvistamalla yritysten ja yliopistojen ja muiden tutkimuslaitosten välisiä yhteyksiä; 13. Vaatii teollisuutta, komissiota ja jäsenvaltioita edistämään kemianteollisuudessa esimerkillisesti yhteiskunnallista vuoropuhelua teknologisista kehityslinjoista; näin saavutettu sosiaalinen yhteisymmärrys edistää myös välttämätöntä, kemianteollisuudelle tärkeiden bio- ja geeniteknologian kaltaisten tiettyjen tuotteiden ja teknologioiden yhteiskunnallista hyväksyttävyyttä eettisesti hyväksyttävissä puitteissa; 14. Katsoo, että on rahoitettava ohjelma, jolla perustetaan ja käynnistetään tieteellisten ja teknologisten julkaisujen eurooppalainen tietopankki sekä siihen liittyvä levittämis- ja ilmoittamisjärjestelmä; 15. Korostaa kansainvälisen yhteistyön edistämisen tärkeyttä (esimerkiksi perustamalla ja tukemalla vastaavia tietopankkeja, tukemalla strategisia liittoutumia, ottamalla mukaan kolmansia valtioita EU:n T& K-puiteohjelmiin, edistämällä sekä julkisia että yksityisiä investointeja ja hyödyntämällä eurooppalaisten yliopistojen tutkimuskeskusten voimavaroja), ja uskoo, että EU:n olisi edelleen jatkettava Euroopan televiestintäverkkojen laajentamista sekä maailmanlaajuisen verkkoutumisen parantamista; 16. Kehottaa komissiota analysoimaan eurooppalaisten kemianteollisuuden yritysten TTK-investoinnit EU:n ulkopuolisiin maihin ja laatimaan strategiaehdotuksia Euroopan ulkopuolisten kemianteollisuuden yritysten investointien lisäämiseksi unionin alueella; 17. Toteaa, että valtion sääntelytoimien ei pitäisi koskea ainoastaan kemian tuotteiden käytön rajoittamista tai estämistä; 18. Vaatii kemianteollisuutta käynnistämään aktiivisen vuoropuhelun politiikan, tieteen, ammattijärjestöjen ja muiden yhteiskunnalliselta kannalta keskeisten instituutioiden kanssa tai vahvistamaan sitä; 19. Korostaa, että Euroopan talous- ja rahaliitolla on vientipainotteisen kemianteollisuuden kannalta merkittäviä etuja raaka-aineiden hankinnan, investointien ja tuotteiden myynnin suhteen; 20. Vaatii kemianteollisuutta sekä kaikkia eurooppalaisia toimielimiä ja jäsenvaltioiden instituutioita varmistamaan pysyvästi erinomaisen ammattikoulutusjärjestelmän ja kemianteollisuuden työntekijöiden hyvän pätevyystason; 21. Tukee Keski- ja Itä-Euroopan kansallisille hallintoviranomaisille ja kemianteollisuuden johtohenkilöille suunnattuja koulutukseen ja teknologiseen arviointiin liittyviä teknisiä hankkeita, jotta jäsenyyttä hakeviin valtioihin voitaisiin luoda tarvittava oikeudellinen kehys, johon kuuluvat korkeat ympäristövaatimukset; 22. Vaatii kemianteollisuutta välttämättömien oikeudellisten säädösten lisäksi velvoittautumissopimusten puitteissa suunnittelemaan kaikki tuotteet siten, että ne voivat täyttää niin taloudelliset, ekologiset kuin yhteiskunnallisetkin tavoitteet; 23. Korostaa, että on välttämätöntä, parantaa niiden teollisuudenosien sijoittautumisedellytyksiä Euroopassa, jotka ovat edelläkävijöitä ympäristöystävällisessä kemiallisessa tuotannossa; 24. Kehottaa teollisuutta kehittämään voimakkaammin toimenpiteitä ympäristön suojelun ottamiseksi huomioon tuotteissa ja menettelyissä, jotta voidaan vapaaehtoisesti ennakoida väistämätön oikeudellinen sääntely; 25. Vaatii, että Euroopan kemianteollisuuden tulisi soveltaa maailmanlaajuisesti samoja korkeita standardeja tuotteiden ja tuotantomenetelmien turvallisuuden ja ympäristöystävällisyyden osalta; 26. Kehottaa komissiota ja jäsenvaltioita vallitsevissa säädöspuitteissa toteuttamaan teollisuus- ja ympäristöpoliittiset tavoitteet lainsäädännöllisten menettelyjen ja markkinataloudellisten kannustimien yhdistelmällä; 27. Kehottaa komissiota esittämään konkreettisen ehdotuksen toisaalta kemian alan innovaatioiden liian säännöstelyn purkamiseksi ja toisaalta lainsäädännön vähimmäistason aikaansaamiseksi koko EU:n alueella kilpailusyistä; 28. Kehottaa keventämään huomattavasti EU:n investointien ja tuotteiden hyväksymis- ja lupamenettelyjä sekä poistamaan pisimpiä koeaikoja soveltavien jäsenvaltioiden byrokraattiset esteet; 29. Kehottaa komissiota esittämään kaikkien direktiivi- ja asetusehdotusten yhteydessä säädöksen seurausten arvioinnin sekä realistisen kustannus- hyötyanalyysin yritysten ja yhteiskunnan kannalta hyödyntäen parasta käytettävissä olevaa teknologiaa; 30. Kannattaa maailmankaupan vapauttamisen jatkamista ja kehottaa komissiota tekemään tai valmistelemaan monikansallisia investointisuojasopimuksia erityisesti kehitysmaiden ja uusien teollisuusmaiden kanssa investointisuojan parantamiseksi; 31. Korostaa Euroopan laajuisten verkkojen merkitystä talouselämän kannalta tärkeiden perusrakenteiden parantamiseksi Euroopassa ja vaatii ottamaan huomioon myös raaka-aineen ja tuotteiden putkistojärjestelmän sekä laajentamaan sitä sijaintipaikkoja vastaavasti; 32. Pyytää komissiota edistämään pikaisesti kemian perusalalla tarvittavia infrastruktuuritoimenpiteitä raaka-aineiden ja välituotteiden kuljettamiseen käytettävien putkiverkkojen laajentamiseksi ensisijaisina tavoitteina liittää Pohjois-Euroopan keskialueiden petrokemian sijaintipaikat Etelä- ja Pohjois- Euroopan sijaintipaikkoihin sekä Itä-Euroopan sijaintipaikkoihin, joiden rakenteita ollaan parhaillaan muuttamassa, ja varmistaa se, että myös julkinen sektori rahoittaa vaadittavaa työtä rakennerahastojen tai muiden tuettujen rahoitusvälineiden kautta; 33. Katsoo, että eri tuotantopaikkojen välinen laaja raaka-aineiden ja välituotteiden kuljetukseen tarkoitettu putkiverkosto olisi turvallisempi ratkaisu kemikaalien kuljetukseen EU:ssa edellyttäen, että käytetään asianmukaisia aineita ja varmistetaan jatkuva valvonta aiheellisten teknisten toimenpiteiden avulla; katsoo myös, että tällainen verkosto vähentäisi vaarallisten aineiden kuljetusta rautateitse ja maanteitse ja mahdollisiin onnettomuuksiin liittyviä haitallisia ympäristö- ja terveysvaikutuksia; 34. Katsoo, että «saastuttaja maksaa» -periaatetta on sovellettava yleisesti silloin, kun ympäristölle tai terveydelle aiheutuu haittaa; katsoo että rakennerahastoja olisi voitava käyttää saastuneen maan puhdistamisessa silloin, kun mitään saastuttajaa ei voi pitää laillisesti vastuullisena; 35. Kehottaa komissiota pyrkimään kansainvälisellä tasolla vähintään OECD-maiden ja uusien teollisuusmaiden kanssa sopimuksiin mahdollisimman korkean vähimmäisstandardin maailmanlaajuisesta käyttöönotosta; 36. Vaatii arvioimaan uusien eurooppalaisten ympäristöpoliittisten toimenpiteiden seuraukset Euroopan teollisuuden kilpailukyvyn kannalta, jos niistä ei ole sovittu kansainvälisesti; 37. Painottaa, että tariffeihin liittyvät ja muut kuin tariffeihin liittyvät kaupan esteet on poistettava WTO:ssa ja että Eurooppa ei itse saa luoda uusia esteitä; 38. Kehottaa komissiota erityisesti tukemaan kemian alan PK-yritysten T& K-toimia ja PK-yritysten pääsyä osallisiksi riskipääomasta ja esittämään tätä varten erityisen T& K-ohjelman, jonka painopiste on ekologisessa innovaatiossa; 39. Vaatii komissiolta toimiluetteloa, joka koskee henkisen omaisuuden suojan konkreettisia parannuksia sekä patentti- ja tuotepiraattitoiminnan vastaisia toimenpiteitä; 40. Vaatii, että kemianteollisuus otetaan perustavan tärkeänä tieteitten välisenä alana voimakkaammin mukaan työryhmiin; 41. Pitää sekä USA:n että Japanin kanssa käytävää taloudellista vuoropuhelua välttämättömänä ja vaatii vahvistamaan sitä yksityiskohtaisten sääntelyn poistamiseen tähtäävien toimenpiteiden osalta; 42. Vaatii komissiota soveltamaan terveyden suojelun parantamiseen tähtääviä toimenpiteitä paitsi yrityksen ulkopuoliseen suureen yleisöön niin myös yksittäisiin työpaikkoihin; 43. Vaatii komissiota esittämään parlamentille konkreettisia ehdotuksia tutkijoiden koulutusta ja jatkokoulutusta varten rakennerahastojen sekä Sokrates- ja Leonardo-ohjelmien puitteissa; 44. Pitää välttämättömänä, että komission ja teollisuuden esittämää toimintaohjelmaa käsitellään säännöllisesti parlamentin kanssa ja että vähintään kerran vuodessa esitetään kirjallinen kertomus; 45. Kehottaa puhemiestään välittämään tämän päätöslauselman komissiolle ja neuvostolle.